Ilmoitus Norjasta peräisin olevan viljellyn merilohen tuontiin sovellettavien polkumyynti- ja tasoitustoimenpiteiden välivaiheen tarkastelun vireillepanosta

(2001/C 188/04)

Komissio on vastaanottanut pyynnön Norjasta peräisin olevan viljellyn merilohen tuontiin sovellettavien toimenpiteiden osittaisen välivaiheen tarkastelun vireillepanosta neuvoston asetuksen (EY) N:o 384/96(1), jäljempänä "polkumyynnin perusasetus", sellaisena kuin se on viimeksi muutettuna asetuksella (EY) N:o 2238/2000(2), 11 artiklan 3 kohdan ja neuvoston asetuksen (EY) N:o 2026/97(3), jäljempänä "tuetun tuonnin perusasetus", 19 artiklan 1 kohdan mukaisesti.

1. Tarkastelua koskeva pyyntö

Pyynnön esitti norjalainen yritys Gje-Vi AS, jäljempnä "hakija", ja se oli rajattu koskemaan polkumyynti- ja tasoitustoimenpiteiden lajin tarkastelua yrityksen itsensä osalta.

2. Tuote

Tarkasteltava tuote on Norjasta peräisin oleva viljelty merilohi, joka luokitellaan tällä hetkellä CN-koodeihin ex 0302 12 00 (Taric-koodit 0302 12 00 21 , 0302 12 00 22 , 0302 12 00 23 ja 0302 12 00 29 ), ex 0303 22 00 (Taric-koodit 0303 22 00 21 , 0303 22 00 22 , 0303 22 00 23 ja 0303 22 00 29 ), ex 0304 10 13 (Taric-koodit 0304 10 13 21 ja 0304 10 13 29 ), ex 0304 20 13 (Taric-koodit 0304 20 13 21 ja 0304 20 13 29 ).

3. Voimassa olevat toimenpiteet

Asianomaisen tuotteen osalta otettiin käyttöön lopulliset polkumyynti- ja tasoitustullit neuvoston asetuksilla (EY) N:o 1890/97(4) ja (EY) N:o 1891/97(5). Näissä kahdessa asetuksessa vahvistettua tullien lajia tarkistettiin kuitenkin myöhemmin, ja molemmat asetukset korvattiin neuvoston asetuksella (EY) N:o 772/1999(6).

Lopullisten tullien käyttöönoton yhteydessä hyväksyttiin komission päätöksellä 97/634/EY(7) 190 norjalaisen viejän (joista hakija oli yksi) tarjoamat hintasitoumukset. Sitoumuksia tarjotessaan yritykset suostuivat noudattamaan tiettyjä vähimmäistuontihintoja asianomaisen tuotteen osalta ja toimittamaan komissiolle määräajoin tiedot myynnistään yhteisöön.

Hakijan katsottiin rikkoneen sitoumustaan, koska sen myyntitiedot sisältävä kertomus saapui liian myöhään. Sitoumukselle annettu hyväksyntä peruutettiin komission asetuksella (EY) N:o 651/98(8) ja yrityksen osalta otettiin sen sijaan käyttöön lopulliset polkumyynti- ja tasoitustullit neuvoston asetuksella (EY) N:o 772/98(9).

4. Tarkastelun perusteet

Hakija on esittänyt riittävän näytön olosuhteiden merkittävästä muuttumisesta ja erityisesti yrityksensä sisäisestä uudelleenjärjestelystä sen jälkeen, kun tullit otettiin käyttöön sen yhteisöön suuntautuvassa viennissä. Hakija haluaa nyt tarjota uudelleen hintasitoumusta ja toteaa, että näiden muutosten ansiosta sitoumus olisi tehokas ja toteutettavissa. Tämän perusteella näyttäisi siltä, että nykyinen toimenpiteiden laji ei enää ole tarpeen polkumyynnin ja tukien vahingollisten vaikutusten poistamiseksi vaan että sitoumus olisi tässä tapauksessa riittävä.

5. Menettely

Kuultuaan neuvoa-antavaa komiteaa komissio on päättänyt, että on olemassa riittävä näyttö osittaisen välivaiheen tarkastelun vireille panemiseksi Gje-Vi AS:n osalta, mistä syystä se panee vireille tutkimuksen polkumyynnin perusasetuksen 11 artiklan 3 kohdan ja tuetun tuonnin perusasetuksen 19 artiklan 1 kohdan mukaisesti.

Tarkastelu rajataan sen tutkimiseen, voidaanko yrityksen tarjoama uusi sitoumus hyväksyä.

a) Kyselylomake

Saadakseen välttämättöminä pitämänsä tiedot komissio lähettää kyselylomakkeen hakijalle.

Kyselylomakkeen palauttamisen määräaika esitetään jäljempänä 6 kohdassa.

b) Tietojen kerääminen ja osapuolten kuuleminen

Jos asianomaiset osapuolet voivat osoittaa, että tämän tarkastelun tulokset todennäköisesti vaikuttavat niihin, niitä pyydetään esittämään näkökantansa kirjallisesti ja toimittamaan asiaa tukeva näyttö.

Komissio voi lisäksi kuulla asianomaisia osapuolia, jos nämä pyytävät sitä kirjallisesti ja osoittavat, että niiden kuulemiseen on olemassa erityisiä syitä.

Näkökannat tai kuulemista koskeva pyyntö on toimitettava kirjallisena jäljempänä mainittuun osoitteeseen, ja molemmissa on oltava asianomaisen osapuolen nimi, osoite, faksi- ja/tai puhelinnumero.

6. Määräaika

Kaikkien asianomaisten osapuolten on ilmoittauduttava, esitettävä kantansa kirjallisesti ja toimitettava tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jotta kyseiset kannat ja tiedot voidaan ottaa huomioon tarkastelussa. Asianomaiset osapuolet voivat myös pyytää saada tulla kuulluiksi samassa määräajassa.

Tämän vuoksi on kaikkien näiden osapuolten edun mukaista ottaa viipymättä yhteyttä komissioon, jonka osoite on seuraava: Euroopan komissio Kauppapolitiikan pääosasto

Linja C

TERV 0/24

Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05.

7. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai merkittävällä tavalla vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella polkumyynnin perusasetuksen 18 artiklan ja tuetun tuonnin perusasetuksen 28 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja.

(1) EYVL L 56, 6.3.1996, s. 1.

(2) EYVL L 257, 11.10.2000, s. 2.

(3) EYVL L 288, 21.10.1997, s. 1.

(4) EYVL L 267, 30.9.1997, s. 1.

(5) EYVL L 267, 30.9.1997, s. 19.

(6) EYVL L 101, 16.4.1999, s. 1, asetus sellaisena kuin se on viimeksi muutettuna asetuksella (EY) N:o 2606/2000 (EYVL L 301, 30.11.2000, s. 61).

(7) EYVL L 267, 30.9.1997, s. 81, päätös sellaisena kuin se on viimeksi muutettuna päätöksellä 2000/744/EY (EYVL L 301, 30.11.2000, s. 82.

(8) EYVL L 88, 24.3.1998, s. 31.

(9) EYVL L 111, 9.4.1998, s. 10.